Venezuelë, masa të reja për rimikëmbjen e ekonomisë
Masat e njoftuara nga Presidenti Nicolas Maduro, përfshijnë kontrollin e çmimeve dhe rritjen e pagave
Presidenti i Venezuelës, Nicolas Maduro njoftoi një strategji të re për të rimëkëmbur ekonominë. Plani përfshin një rritje prej 3.000 për qind të pagës minimale dhe rregullimin e çmimeve për më shumë se 20 produkte ushqimore. Pagat më të larta dhe kontrolli i çmimeve tashmë kanë shkaktuar mbylljen e disa dyqaneve. Por, qeveria thotë se pronarët e dyqaneve që nuk pajtohen me planin ekonomik do të burgosen. Korrespondentja e Zërit të Amerikës Adriana Núñez Rabascall njofton nga Karakasi. Frigoriferët bosh janë bërë një pamje e zakonshme në dyqanet e Karakasit. Shumë prej tyre nuk janë furnizuar me javë të tëra. Blegtorët ankohen se nuk janë konsultuar nga Presidenti Nicolas Maduro, para se ai të njoftonte rregullat e reja të çmimeve, të cilat caktojnë çmimin e mishit të lopës në një dollar për kilogram. Kjo konsumatore ka pritur më shumë se dhjetë orë para një prej vetëm gjashtë dyqaneve në Karakas që ende shesin mish. Venezuelianët thonë se shumë njerëz po vuajnë nga uria. Partia opozitare e Venezuelës thotë se mungesat e ushqimore nuk janë gjëja e vetme që ka tronditur ekonominë e vendit. Pavarësisht rritjes së pagave nga qeveria, inflacioni i lartë, kur çmimi mesatar i mallrave rritet më shumë se 50 për qind çdo muaj, ka ndikuar rëndë në aftësinë e shumicës së venezuelianëve për të blerë gjërat që u nevojiten. Për këtë nënë venezueliane, blerjet bëhen në bazë të nevojës. Qeveria e Venezuelës ka kërcënuar se do të burgosë tregtarët që nuk shkelin rregullat e reja për çmimet. E njëjta gjë ndodhi muajin e kaluar, kur menaxherët e pesë dyqaneve dhe farmacive u burgosën. Zyrtarët e partisë opozitare të Venezuelës thonë se 50 për qind e të gjitha bizneseve që operojnë në Karakas do të detyrohen të mbyllen për shkak të pakos ekonomike drakoniane të qeverisë Maduro. Shumë biznese të vogla tashmë janë detyruar të heqin shumë njerëz nga puna ndërsa po ndeshen me vështirësi për të paguar paga më të larta të kërkuara nga qeveria.